All Blacks byt aan Bokke se ranglyshakskeneDie Springbokke sal beslis beter moet speel. Foto: Twitter. Dit was seker onvermydelik; die All Blacks is besig om die Springbokke op die wêreldranglys in te haal. Die Suid-Afrikaners is steeds die voorste rugbyland ter wêreld, maar ná die laaste ronde van die Rugbykampioenskap is die Kiwi’s nou net twee punte agter Siya Kolisi se span. Die Nieu-Seelanders ry tans op die kruin van die golf nadat hulle verspot maklik met Argentinië afgereken het, daarteenoor het die Springbokke ’n verrassende nederlaag teen die Wallabies gely. Die Aussies het juis twee ranglysspronge ná die wedstryd gemaak en hulle is nou vyfde op die ranglys. Jacques Nienaber, Springbokafrigter, het gesê dat swak dissipline sy span teen Australië gekos het. “In die eerste 20 minute het ek gedink ons het die oorhand en beheer oor die wedstryd, maar ons kon dit nie in die laaste 20 minute doen nie. “Ons het goed gevaar om laat in die wedstryd terug te keer en toe verloor ons die wedstryd omdat ons ŉ strafdoel afgestaan het. Dít gesê, Australië het goed gespeel en hulle verdien die oorwinning.” Die Springbokke kon nog net 12 van hul 40 wedstryde teen die Wallabies in Australië wen.